Mihál, Jozef, podpredseda vlády a minister práce, sociálnych vecí a rodiny SR (2011-06-30):
Ďakujem veľmi pekne, pán podpredseda. Prajem príjemný dobrý deň. Vážené pani poslankyne, vážení páni poslanci, vážení prítomní, vážená pani poslankyňa, ďakujem za vašu otázku. Chcem na úvod pripomenúť, že rozprava k novelám zákonov o starobnom dôchodkovom sporení prebehla v tejto snemovni predvčerom a včera. A ešte si myslím, že ju máme všetci v živej pamäti. Pripomínam, že v tejto rozprave sa vlastne diskutovalo k dvom návrhom – novely zákona o starobnom dôchodkovom sporení, novely zákona o druhom pilieri. Jeden zo zákonov bol z dielne ministerstva práce, sociálnych vecí a rodiny, vládny návrh zákona, a druhý návrh bol poslanecký návrh, ktorý predložili poslanci SMER-u páni Kažimír, Ondruš a Počiatek. Už dlho sledujeme všetci zo strany predstaviteľov SMER-u otázky na to, či výška príspevku do druhého dôchodkového piliera vo výške deväť percent zo mzdy, resp. vymeriavacieho základu je alebo nie je príliš vysoká. Táto diskusia tu je v podstate od roku 2005, odkedy bol systém dôchodkového sporenia zavedený. Čo je podstatné, je to, že napriek rétorike, ktorú niektorí predstavitelia SMER-u vedú, a hovoria o znížení sadzby príspevku na starobné dôchodkové sporenie, v skutočnosti politická strana SMER vôbec netrvá na tom, resp. nerobí žiadne konkrétne kroky k tomu, aby sa táto sadzba znížila. Dôkazom je nielen štvorročné vládnutie, kedy zodpovednosť za rezort mal práve SMER, a dôkazom toho je aj na tejto schôdzi predložená poslanecká novela z dielne poslancov SMER-u. Hoci mali príležitosť vo forme tohto návrhu vyjadriť sa svojou iniciatívou aj k výške príspevku na dôchodkové sporenie a úplne pokojne mohli vo svojej poslaneckej novele navrhnúť zníženie tejto sadzby z deviatich percent na povedzme tri, ako sa pýtate, pani poslankyňa, vo vašej otázke, napriek tomu, že tento priestor tu samozrejme majú a je, napriek tomu sa tak nestalo. Ja osobne som tomu veľmi rád a úprimne som tomu rád, pretože tomu rozumiem tak, že v skutočnosti aj politická strana SMER napriek tej rétorike, ktorá zaznieva, aj politická strana SMER si veľmi dobre uvedomuje, aký význam má zavedenie druhého dôchodkového piliera z pohľadu dlhodobej udržateľnosti dôchodkového systému v Slovenskej republike. A že si veľmi dobre uvedomuje, aký význam má nastavenie sadzby príspevkov práve vo výške deviatich percent z vymeriavacieho základu. Všetci, to znamená nielen koalícia, ale aj opozícia, si veľmi dobre uvedomujeme, že toto nastavenie je dôležité z pohľadu dlhodobej udržateľnosti dôchodkového systému, a keby sme to takto nastavené nemali, tak naše deti a možno aj nás samotných by v budúcnosti po dosiahnutí dôchodkového veku čakali problémy a veľmi nízky dôchodok. Dôkazom toho, že náš dôchodkový systém, aj keď na prvý pohľad možno dnes nie je až v takom ohrození, ale v budúcnosti ohrozený bude, je aj novela zákona o sociálnom poistení, ktorú dnes ministerstvo práce, sociálnych vecí a rodiny pustilo do medzirezortného pripomienkového konania. Súčasťou tejto novely sú aj veľmi dôležité návrhy zmien v prvom dôchodkovom pilieri, ktoré spolu so zavedením druhého piliera zabezpečia dnešnej strednej a mladšej generácii, aby v budúcnosti vôbec nejaké dôchodky nielen mali, ale aby ich výška bola na takej úrovni, aby mali na staré kolená slušný život. Význam druhého piliera si uvedomujú nielen politické strany, ale aj samotní ľudia. Veď preto je v druhom pilieri zaangažovaných svojou prítomnosťou jeden a pol milióna sporiteľov, a napriek dvom otvoreniam tohto systému, ktoré tu boli za predošlej vlády, zo systému vystúpil len zanedbateľný počet sporiteľov. Ak sa ešte vrátim k poslaneckému návrhu poslancov SMER-u, o ktorom sme rokovali včera, som rád, že okrem toho, že poslanci SMER-u rešpektujú nastavenie výšky sadzby príspevku do druhého piliera vo výške deväť percent, som rád, že si veľmi dobre uvedomujú, že v tom systéme, ktorý nám tu nechala predošlá vláda, je potrebné vykonať nevyhnutné zmeny. Napríklad uvoľniť garancie v systéme tak, aby správcovské spoločnosti mohli investovať napríklad do dlhopisov s dlhšou dobou splatnosti, aby správcovské spoločnosti v rozumnej miere mohli investovať do akcií, aby správcovské spoločnosti mohli vytvoriť nový tzv. indexový fond. V tom sa zhodujeme, v tom je vládny i poslanecký návrh poslancov SMER-u, v podstate sú totožné. Na druhej strane ma však ale zarazilo pri podrobnejšom štúdiu poslaneckého návrhu poslancov SMER-u, že práve poslanci SMER-u, ktorí vo svojej rétorike brojili doteraz proti nenásytným správcovským spoločnostiam, sami navrhli, aby v nimi navrhnutom novom zmiešanom fonde dosiahol poplatok za správu majetku výšku jedného percenta zo spravovaného majetku, čo by bol historicky najvyšší poplatok v nejakom fonde, ktorý by si mohla správcovská spoločnosť vo svoj prospech a v neprospech sporiteľov zobrať. Ak dovolíte, zacitujem z poslaneckého návrhu poslancov Počiatka, Kažimíra a Ondruša, a prečítam vám § 63a Odplata za správu dôchodkového fondu, kde páni poslanci v odseku 2 navrhujú, odplata za správu dôchodkového fondu za jeden rok správy dôchodkového fondu určená v štatúte dôchodkového fondu, nesmie presiahnuť – a okrem tých doterajších 0,3 % z hodnoty majetku v doterajších fondoch – navrhujú, aby v novom zmiešanom dôchodkovom fonde mohol byť tento poplatok až vo výške, podľa písm. d) vo výške jedného percenta priemernej ročnej čistej hodnoty majetku v zmiešanom dôchodkovom fonde. Je úplne šokujúce, že práve poslanci SMER-u, ktorí tu doteraz hovorili niečo o zlých správcovských spoločnostiach, o vysokých poplatkoch, sami navrhnú jednopercentný poplatok za zhodnotenie majetku, čo je, opakujem znova, čo by bola najvyššia možná, čo by bol najvyšší možný poplatok za správu fondu v histórii druhého piliera. Na druhej strane sa tomu nečudujem, pretože mám informácie, že títo poslanci SMER-u si tento návrh nevymysleli sami, ale vznikol vo veľmi úzkej spolupráci poslancov SMER-u s istou správcovskou spoločnosťou. Nič iné mi nezostáva konštatovať na záver ako to, že ide o jeden z ďalších dôkazov pokrytectva a falošnosti tejto politickej strany. Ďakujem za pozornosť.